Helse

Skissesøknad

**Informasjon om prosjektleder og prosjektnavn**

Her skriver du navnet på prosjektet og hvem som er prosjektleder.

**Del 1: Prosjektlengde, målgruppe og målsetting**

Prosjektet i kortform

Beskriv kort om prosjektet ditt og hva du vil oppnå. Teksten her skal benyttes på Dam sine nettsider, slik at de som ikke kjenner ditt prosjekt får et klart inntrykk av hva det går ut på.

Prosjektlengde

Her kan du velge om prosjektet skal være ett-, to- eller treårig og du setter inn forventet startdato og sluttdato. For **Helse vår** er første mulige startdato **1. juli** og for **Helse høst 1. januar**, og prosjektet må startes opp i løpet av det første året. Siste mulige sluttdato for prosjektet er avhengig av prosjektlengden, og vil framgå ved bruk av kalenderen i Sluttdato-feltet. Alle prosjekter har mulighet til å angi sluttdato inn i et ekstra år, et sluttår.

**NB!** Det kommer endringer i søkeprogrammet Helse og siste mulighet for å søke på Helse i nåværende form er Helse Vår 2022.

Målgruppe

Det er primærmålgruppen du skal beskrive her. Det gjelder alle spørsmålene om målgruppen som kommer under. I mange prosjekter vil det også være andre målgrupper i tillegg til primærmålgruppen. De kan du beskrive nærmere når du sier noe om målgrupper i prosjektbeskrivelsen.

Antall personer i målgruppen som prosjektet planlegger å nå

Her er vi ute etter hvor mange i denne målgruppen som nås av prosjektet. Fyll inn så godt det lar seg gjøre.

Målsetting for prosjektet

Det er viktig å være så konkret som mulig når du beskriver målsettingen. Det er viktig at dine mål i så stor grad som mulig er målbare.

Ofte, når Dam spør etter målsetningen for prosjektet, får de til svar at prosjektet skal “øke kompetanse om ...”, “øke kunnskap om …”, “tilrettelegge for …” og “forebygge …”. Utfordringen med slike formuleringer er at de er betydningsløse så lenge de ikke beskrives nærmere.

Når man formulerer en målsetning, er det lurt å stille kontrollspørsmålet “Hva betyr det?”. Hvis man har vansker med å svare på det spørsmålet er det en god indikasjon på at den ikke er spesielt konkret.

**Eksempel:** 50 barn på sommerleir har som mål «å bli selvstendig i egenbehandling av diabetes». Motivasjonsgruppa Levanger har som mål «å få 100 flere deltakere som øker sitt ukentlige aktivitetsnivå».

Hva betyr det for eksempel at et svømmekurs for 20 barn har som målsetning å "øke svømmeferdigheter”? Er det hvor fort man svømmer, hvor langt man kan svømme eller hvor lenge man holder seg flytende? En målsetning om “å øke deltakernes maksimale svømmelengde” er et betydelig mer konkret mål. Hvis man tester deltakerne i hvor langt de klarer å svømme før og etter kurset, kan man til og med undersøke om man når målet. Det er ikke mulig med “øke svømmeferdigheter”.

**Del 3: Organisering og økonomi**

Frivillighet i prosjektet

Beskriv frivillig virksomhet og tilrettelegging for frivillighet i prosjektet. Skriv ca. hvor mange timer det skal brukes på frivillighet. (Dette er alt arbeid som gjøres gratis).

**NB!** Stiftelsen Dam legger stor vekt på frivillighet.

Brukermedvirkning i prosjektet

Stiftelsen Dam er opptatt av brukermedvirkningen i prosjektene og også hvilken betydning prosjektet har for bruker. Beskriv det i dette feltet.

Søknadssum

Det kan søkes om minimum kr 40 000 og maksimalt kr 1 400 000.